Document ID: 32014D0013

IZVEDBENI SKLEP KOMISIJE
z dne 11. decembra 2013
o potrditvi ukrepov, ki jih je predlagalo Združeno kraljestvo za varstvo morskih ekosistemov na ohranitvenih območjih Haisborough Hammond and Winterton, Start Point to Plymouth Sound and Eddystone in Land's End and Cape Bank
(notificirano pod dokumentarno številko C(2013) 9003)
(Besedilo v angleškem, francoskem in nizozemskem jeziku je edino verodostojno)
(2014/13/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (1), zlasti člena 9 v povezavi s členom 8(3) Uredbe,
ob upoštevanju naslednjega:
(1)
Direktiva Sveta 92/43/EGS z dne 21. maja 1992 o ohranjanju naravnih habitatov ter prostoživečih živalskih in rastlinskih vrst (2) predvideva možnost, da se na ravni EU določijo posebna ohranitvena območja. Člena 3 in 4 navedene direktive zahtevata, da države članice vzpostavijo posebna ohranitvena območja, člen 6 Direktive pa določa, da je treba sprejeti potrebne ukrepe, da se ta območja zaščitijo pred vznemirjanjem in slabšanjem stanja.
(2)
Z Izvedbenim sklepom Komisije 2012/13/EU (3) so bila območja, imenovana Haisborough, Hammond and Winterton (UK0030369), Start Point to Plymouth Sound and Eddystone (UK0030373) in Land's End and Cape Bank (UK0030375) vključena na seznam za Skupnost pomembnih območij v skladu s členom 4(2) Direktive 92/43/EGS.
(3)
Za ukrepe v zvezi z ohranjanjem, upravljanjem in izkoriščanjem živih vodnih virov se uporabljajo pravila skupne ribiške politike.
(4)
Člen 9 Uredbe (ES) št. 2371/2002 državam članicam omogoča, da sprejmejo nediskriminatorne ukrepe za zmanjšanje vpliva ribolova na ohranjanje morskega ekosistema znotraj 12 navtičnih milj pod pogojem, da Unija ni sprejela ukrepov za ohranjanje ali upravljanje posebej za navedeno območje. Direktiva 92/43/EGS zahteva, da se vzpostavijo ohranitveni ukrepi, potrebni za ta območja. Ukrepi držav članic morajo biti skladni s cilji skupne ribiške politike, kot so določeni v členu 2 Uredbe (ES) št. 2371/2002, in ne smejo biti manj strogi kakor obstoječa zakonodaja Unije. Če ukrepi veljajo za ribiška plovila drugih držav članic, je o njih treba obvestiti Komisijo, države članice in zadevne regionalne svetovalne svete, potem pa jih mora Komisija potrditi.
(5)
Združeno kraljestvo je 18. novembra 2013 o ukrepih, ki jih namerava sprejeti na navedenih treh ohranitvenih območjih, obvestilo Belgijo in Francijo, tj. državi članici, ki ju ukrepi zadevajo, ter regionalni svetovalni svet za Severno morje, regionalni svetovalni svet za severozahodne vode in Evropsko komisijo.
(6)
Ukrepi, ki jih je na podlagi Direktive 92/43/EGS predlagalo Združeno kraljestvo, določajo razmejitev treh ohranitvenih območij in prepoved uporabe pridnenega vlečnega ribolovnega orodja znotraj določenih območjih na vsakem od določenih treh ohranitvenih območij. Združeno kraljestvo za namene ukrepov, na katere se nanaša ta sklep, opredeljuje pridneno vlečno orodje kot katero koli ribolovno orodje, ki se potiska ali vleče po vodi in se dotika morskega dna. To vključuje pridnene vlečne mreže s širilkami, pridnene vlečne mreže z gredjo ter vlečne in sesalne strgače.
(7)
Ukrepi, ki jih predlaga Združeno kraljestvo, naj bi prispevali k izvajanju Direktive 92/43/EGS in so skladni s cilji iz člena 2 Uredbe (ES) št. 2371/2002, zlasti s previdnostnim pristopom, ki ga je treba uporabiti pri sprejemanju ukrepov za varovanje in ohranjanje živih vodnih virov -
SPREJELA NASLEDNJI SKLEP:
Člen 1
Ukrepi, ki jih je predlagalo Združeno kraljestvo za varstvo morskih ekosistemov na ohranitvenih območjih Haisborough Hammond and Winterton, Start Point to Plymouth Sound and Eddystone in Land's End and Cape Bank, kot so določeni v Prilogi, so s tem potrjeni.
Člen 2
Ta sklep je naslovljen na Kraljevino Belgijo, Francosko republiko ter Združeno kraljestvo Velike Britanije in Severne Irske.
V Bruslju, 11. decembra 2013

Labels: 11
18
6
20